b"\n_START_ARTICLE_\nVelika lakota (Irska)\n_START_PARAGRAPH_\nVelika lakota, znana tudi kot velika krompirjeva lakota, je doletela Irsko med letoma 1845 in 1849. Glavni vzrok pomanjkanja hrane je bila phytophthora infestans, krompirjeva plesen, ki je napadla krompir, temelj irske prehrane. To je bil eden od razlogov, drugi pa tudi slaba razdelitev zemlji\xc5\xa1\xc4\x8d in odnos med posestniki in najemniki ali zakupniki.  To\xc4\x8dno \xc5\xa1tevilo \xc5\xbertev ni znano, a ocenjujejo, da je zaradi lakote umrlo od 750.000 do dva milijona ljudi, kak\xc5\xa1na dva milijona ljudi pa se je izselilo. _NEWLINE_Zaradi sporne odlo\xc4\x8ditve britanske vlade o izvozu hrane iz Irske v Anglijo, kjer ni bilo lakote, ter prisilnega uveljavljanja terjatev, ki je stotiso\xc4\x8de Ircev prisilila v izselitev, nekateri zgodovinarji veliko lakoto imenujejo kar genocid.\n_START_SECTION_\nStanje pred lakoto\n_START_PARAGRAPH_\nKrompir je dober vir energije v ljudski prehrani in enostaven za pridelavo. V Irski se je prvi\xc4\x8d pojavil okoli leta 1650, od 1780 pa je postal glavni vir hrane. Ocenjujejo, da so odrasli Irci v popre\xc4\x8dju pojedli ve\xc4\x8d kot kilogram krompirja dnevno. V poljedelstvu je prevladoval, niso gojili skoraj ni\xc4\x8d drugega kot pridelke, primerne za izvoz, ne pa za prehrano. Zaradi dobre prehrane in priliva denarja od izvoza je \xc5\xa1tevilo prebivalcev Irske stalno nara\xc5\xa1\xc4\x8dalo._NEWLINE_Posestva so bila \xc5\xa1e naprej pod nadzorom britanskih predpisov, ki so irskim katolikom prepovedovali, da zapustijo posest samo enemu nasledniku, razdeliti so jo morali vsem sinovom. Posledica rasti prebivalstva in delitve zemlje je bila, da so vse ve\xc4\x8dje dru\xc5\xbeine \xc5\xbeivele na vse manj\xc5\xa1em posestvu. Krompir je bil dobra mo\xc5\xbenost, ker se ga je dalo na majhnem posestvu pridelati dovolj za prehrano dru\xc5\xbeine.\n_START_SECTION_\nKrompirjeva plesen\n_START_PARAGRAPH_\nLeta 1845 je po vsej Evropi krompir napadla plesen Phytophthora infestans, ki povzro\xc4\x8di gnitje krompirja), zaradi katere je postal neu\xc5\xbeiten in je zgnil. Freeman's Journal je 27. junija 1846 objavil vest z naslovom Zastrupitev v novem rodu krompirja v grofiji Mayo. _NEWLINE_Do leta 1847 je bila zaradi dveh slabih letin ve\xc4\x8dina krompirja uni\xc4\x8dena in ljudje so \xc5\xbeiveli od zalog. Oslabljeni ljudje so zbolevali za tifusom, gri\xc5\xbeo in skorbutom. Leta 1948 so potrojili povr\xc5\xa1ine s krompirjem in plesen je ponovno vse uni\xc4\x8dila. Leta 1849 pa je \xc5\xa1e epidemija kolere zahtevala \xc5\xbeivljenje 36.000 ljudi.\n_START_SECTION_\nOdtujevanje premo\xc5\xbeenja\n_START_PARAGRAPH_\nPomo\xc4\x8d so ljudem dajali na podlagi zakona za revne, financirana pa je bila z davkom, ki so ga lastniki zemlji\xc5\xa1\xc4\x8d pla\xc4\x8dali glede na \xc5\xa1tevilo najemnikov. To je povzro\xc4\x8dilo mno\xc5\xbei\xc4\x8dne izselitve s posesti in izterjave. Ker se je davek pove\xc4\x8deval, so lastniki zemlji\xc5\xa1\xc4\x8d \xc5\xbeeleli \xc4\x8dim manj najemnikov. Nekateri so celo pomagali svojim najemnikom, da so zapustili dr\xc5\xbeavo._NEWLINE_Najemniki so bili pregnani s posesti tudi zaradi drugih razlogov, na primer zaradi sprostitve zemlji\xc5\xa1\xc4\x8da za pa\xc5\xa1o \xc5\xbeivine. Leta 1849 je bilo pregnanih 90.000 ljudi, a se je tretjina vrnila pod drugim statusom. 109.000 je bilo pregnanih leta 1850._NEWLINE_Nekateri lastniki zemlji\xc5\xa1\xc4\x8d so pomagali svojim najemnikom, zmanj\xc5\xa1ali najemnino in zagotovili javno kuhinjo. Drugi so jih zaposlili pri gradnji cest in zidov.\n_START_SECTION_\nOdgovor vlade Zdru\xc5\xbeenega kraljestva\n_START_PARAGRAPH_\nVlada premierja Roberta Peela je na lakoto odgovorila z nakupom koruze za Irce in ukinila zakon, ki je prepovedal uvoz poceni p\xc5\xa1enice. Odprava zakona med letoma 1846 in 1849 je bila prepozna, da bi se stanje mo\xc4\x8dno izbolj\xc5\xa1alo._NEWLINE_Leta 1846 je kot odgovor na nepriljubljenost Peelove vlade nov premier postal John Russell, ki je za\xc4\x8del javna dela, kot je gradnja cest, da bi zagotovil delovna mesta za Irce. Nekateri so lahko delali v ubo\xc5\xbenicah. Te ustanove so zaposlovale obubo\xc5\xbeane ljudi. Za svoje delo so prejeli hrano in stanovanje.\n_START_SECTION_\nDobrodelna pomo\xc4\x8d\n_START_PARAGRAPH_\n\xc5\xa0tevilne organizacije so poslale pomo\xc4\x8d Irski. Prvo donacijo so poslali zaposleni v Vzhodnoindijski dru\xc5\xbebi v vi\xc5\xa1ini 14.000 \xc2\xa3. Takratni pape\xc5\xbe in kraljica Viktorija sta osebno poslala pomo\xc4\x8d._NEWLINE_Indijanci \xc4\x8coktavi (Choctow) so znani po svoji dobrodelnosti, poslali so 710 $ in p\xc5\xa1enico, \xc4\x8deprav so jih 16 let pred tem preganjali.\n_START_SECTION_\nPosledice\n_START_PARAGRAPH_\nTo\xc4\x8dno \xc5\xa1tevilo smrtnih \xc5\xbertev ni znano. Menijo, da je umrlo med pol milijona in milijon in pol ljudi, skoraj 1/8 irskega prebivalstva. Mnogi so umrli tudi na ladjah, ko so se sku\xc5\xa1ali izseliti._NEWLINE_Leta 1845 je Irska imela 8,1 milijona prebivalcev. Leta 1851, takoj po lakoti, je bil nov popis prebivalstva, bilo je le 6.552.385 ljudi. Do leta 1854 se je izselilo med 1,5 in 2 milijona Ircev, predvsem v Zdru\xc5\xbeene dr\xc5\xbeave Amerike, Veliko Britanijo, Kanado in Avstralijo._NEWLINE_Oku\xc5\xbeenost krompirja se je nadaljevala, vendar ni imela tako velikih posledic. Razvoj \xc5\xbeeleznice je med drugim omogo\xc4\x8dil la\xc5\xbeji uvoz in razdelitev hrane. Prepoved delitve zemlji\xc5\xa1\xc4\x8d in  tudi veliko izseljevanje sta zmanj\xc5\xa1ala odnos ljudi do zemlje.\n_START_SECTION_\nRazprave o genocidu\n_START_PARAGRAPH_\nV tem obdobju je Evropo pogosto prizadela lakota, vendar je bila v glavnem omejena na eno ali dve letini. V tem primeru je krompirjeva bolezen uni\xc4\x8dila glavni vir prehrane in dohodka ene tretjine prebivalstva in trajala vsaj \xc5\xa1tiri ali pet let zapored. Tudi danes se veliko razpravlja o tem, ali bi takratna britanska vlada lahko prepre\xc4\x8dila lakoto._NEWLINE_Irski nacionalisti razlagajo zgodovino tako, da je vlada namenoma uporabila lakoto, da bi prisilila, razselila in zlomila Irce, ker je \xc5\xa1e naprej izva\xc5\xbeala hrano iz Irske v Anglijo, kar je \xc5\xa1e dodatno zaostrilo katastrofo. Kritiki opozarjajo, da je bilo pomanjkanje hrane tako veliko, da lakote ni bilo mogo\xc4\x8de ubla\xc5\xbeiti, \xc4\x8detudi bi hrana te dr\xc5\xbeave ostala v irskih mejah. Prav tako je  bila uvo\xc5\xbeena velika koli\xc4\x8dina \xc5\xbeita, a je bila cena tako visoka, da ga povpre\xc4\x8den prebivalec Irske ni mogel kupiti. Tudi v skladu z britanskim zakonom je bilo Ircem prepovedano ribariti ali loviti, tako da so imeli samo kmetijstvo, na katero so se lahko zanesli. Nekateri so imenovali irsko lakoto pasivni genocid. _NEWLINE_Zakon, ki je bil sprejet leta 1994, o \xc2\xbbnehumanosti genocida, su\xc5\xbeenjstva in holokavsta\xc2\xab, je bil leta 1996 dopolnjen z besedilom o \xc2\xbbmno\xc5\xbei\xc4\x8dni lakoti na Irskem od leta 1845 do leta 1850\xc2\xab. _NEWLINE_Paul Gallagher meni, da se je bolezen krompirja pojavila v Severni Karolini in se raz\xc5\xa1irila po vsej severni polobli, a nikjer ni povzro\xc4\x8dila mno\xc5\xbei\xc4\x8dnih smrti tako kot na Irskem. Po njegovem mnenju so bili glavni razlogi za to strogi zakoni britanskih veleposestnikov, ki so Ircem dovolili le pridelavo krompirja, da bi nahranili sebe in \xc5\xbeivino. Irci so gojili tudi \xc5\xbeito, vendar le da bi ga prodali, da bi odpla\xc4\x8dali najemnino, ne za hrano. Po njegovem mnenju je britanska zakonodaja med lakoto prepustila Ircem le tri mo\xc5\xbenosti: umreti od lakote s prodajo \xc5\xbeita, da bi odpla\xc4\x8dali najemnino, se prijaviti za javna dela, delati do onemoglosti ali se preseliti \xc4\x8dez Atlantik._NEWLINE_Leta 1785 je premier William Pitt predlagal zakon, s katerim \xc2\xbbIrska ne bi smela trgovati z nobeno dr\xc5\xbeavo, katere trgovanje bi lahko tekmovalo z interesi angle\xc5\xa1kih korporacij\xc2\xab. Do leta 1801 je to Irsko spremenilo v dr\xc5\xbeavo, ki se je ukvarjala samo s pridelavo krompirja, ko je bila uni\xc4\x8dena, pa je bil uni\xc4\x8den tudi celoten narod."